Cardillac
Cardillac er en opera i tre akter af Paul Hindemith med libretto af Ferdinand Lion (1883-1968) efter E.T.A. Hoffmanns kriminalnovelle Das Fräulein von Scuderi (1818). Operaen blev uropført i Dresden i 1926.
Handlingen er henlagt til Paris i 1600-tallet, hvor massemorderen Cardillac opskræmmer byen. Han er i sit borgerlige liv en berømt guldsmed, der forfølger og dræber sine kunder, fordi han vil have sine værker tilbage. Operaen er en dyster allegori om kunstnerens rolle i samfundet og hans forhold til sit publikum og sit værk.
Paul Hindemith lavede senere en ny libretto, hvor hovedpersonen Cardillac fremtræder mere menneskelig end i den oprindelige version; desuden tilføjede han en fjerde akt. Denne version blev for første gang opført i Zürich 1952 og blev den eneste, der måtte opføres i hans levetid.